钦定古今图书集成/历象汇编/岁功典/第047卷
## 钦定古今图书集成/历象汇编/岁功典/第047卷

| 钦定古今图书集成 历象汇编 第四十七卷 |

| |

钦定古今图书集成历象汇编岁功典

第四十七卷目录

孟夏部纪事

岁功典第四十七卷

《汲冢周书》：“维四年孟夏，王初祈祷于宗庙，乃尝麦于
太庙。”

《拾遗记》：周昭王二十四年，涂修国献青凤、丹鹊，各一
雌一雄。孟夏之时，凤鹊皆脱易毛羽，聚鹊翅以为扇，
缉凤毛以饰车盖，一名游飘，二名条翮，三名亏光，四
名仄影。时东瓯献二女，一名延娟，二名延娱，使二人
更摇此扇，侍于王侧，轻风四散，泠然自凉。

《左传》：晋人征朝于郑，郑人使少正公孙侨对曰：“溴梁
之明年，公孙夏从寡君以朝于君，见于尝酎与执燔
焉。”〈疏〉《月令》言“饮酎”，当是夏祭之后。此言“尝酎”，谓见于
夏祭，故云“与执燔焉。”

《汉书郊祀志》：“文帝即位十三年，明年黄龙见成纪。其
夏下诏曰，有异物之神见于成纪，毋害于民，岁以有
年。朕几郊祀上帝诸神，礼官议毋讳以朕劳。有司皆
曰：‘古者天子夏亲郊祀上帝于郊，故曰郊’。”于是夏四
月，文帝始幸雍，郊见五畤，祠衣皆上赤。〈又〉明年夏四
月，文帝亲拜霸渭之会，以郊见渭阳五帝。五帝庙临
渭北，穿蒲池沟水，权火举而祠，若光煇然属天焉。
《景帝本纪》：“后二年夏四月诏曰，雕文刻镂，伤农事者
也；锦绣纂组，害女红者也。农事伤则饥之本也，女红
害则寒之原也。夫饥寒并至而能亡为非者寡矣。朕
亲耕，后亲桑，以奉宗庙，粢盛祭服，为天下先。不受献，
减大官，省繇赋，欲天下务农蚕，素有畜积，以备灾害。
彊毋攘弱，众毋暴寡，老耆以寿终，幼孤得遂长。”
《武帝本纪》建元元年“夏四月己巳，诏曰，古之立教，乡
里以齿，朝廷以爵，扶世导民，莫善于德。然则于乡里，
先耆艾，奉高年，古之道也。今天下孝子顺孙，愿自竭
尽以承其亲，外迫公事，内乏资财，是以孝心阙焉，朕
甚哀之。”民年九十以上，已有《受鬻法》，为复子若孙，令
得身帅妻妾遂其供养之事。

元封元年夏四月癸卯，上还登封泰山，降坐明堂。
元封二年夏四月，还祠泰山，至瓠子，临决河，命从臣
将军以下皆负薪塞河堤，作《瓠子之歌》。

《十洲记》：凤麟洲，煮凤喙及麟角合煎作膏，名之为续
弦胶，或名连金泥。能续弓弩已断之弦，刀剑断折之
金，更以胶连续之，使力士掣之他处乃断，所续之际，
终无断也。武帝天汉三年四月，西国王使至，献此胶
四两。武帝幸华林园射虎而弩弦断。使者时从驾，又
卜胶一分，使口濡以续弩弦。帝曰：“异物也。”乃使武士
数人共对掣引之。终日不脱。如未续时也。胶色青如
碧玉。

武帝天汉三年四月，西国王使至，献吉光毛裘。裘黄
色，盖神马之类也。入水数日不沉，入火不燋。

《汉书武帝本纪》：太始四年：“夏四月，幸不共，祠神人于
交门宫，若有乡坐拜者，作《交门之歌》。”〈注〉“神人”，蓬莱仙
人之属也。琅邪县有“交门宫”，武帝所造。

《昭帝本纪》：元凤二年“夏四月，上自建章宫徙未央宫，
大置酒，赐郎从官帛及宗室子钱，人二十万。吏民献
牛酒者赐帛，人一疋。”

《赵充国传》：“四月草生，发郡骑及属国胡骑伉健各千，
倅马什二就草。”

《宣帝本纪》：本始元年“夏四月，诏内郡国举文学高第
各一人。”

地节二年夏四月，凤凰集鲁郡，群鸟从之。

五凤四年夏四月，遣丞“相、御史掾二十四人，循行天
下，举冤狱，察擅为苛禁，深刻不改者。”

甘露元年夏四月，黄龙见新丰。

《云笈七签》：茅盈字叔申，咸阳南关人也。汉宣帝时，二
弟俱贵，乡里相送者数百人。时盈亦在座，谓宾曰：“我
来年四月三日当之官，能如今日之集会不？”众许之。
至期日，众宾并集，盈与家人及亲族辞诀归句曲，人
因改句曲为茅君山。

《汉书元帝本纪》：初元元年“夏四月，诏曰：‘方田作时，朕
忧蒸庶之失业，临遣光禄大夫褒等十二人循行天
下，存问耆老、鳏寡孤独困乏失职之民’。”

《初元》五年夏四月，诏“令从官给事宫司马中者，得为
大父母、父母兄弟通籍。”〈注〉《司马门》者，宫之外门也。
《建昭四年》夏四月，诏举茂才特立之士。

《后汉书光武本纪》：建武七年“夏四月壬午，诏公、卿司

更封，凡三百六十五人。”

建武十四年夏四月辛巳，封《孔子后志》为“褒成侯。”〈注〉
平帝封孔均为褒成侯。志，均子也。《古今志》曰：“志时为
密令。”

《祭祀志》：“光武中元元年四月，以吉日刻玉牒书，函藏
金匮，玺印封之，使太尉奉匮以告高庙，藏于庙室西
壁石室高主室之下。”

《明帝本纪》：永平六年，“王雒山出宝鼎，庐江太守献之。
夏四月甲子，诏曰：‘祥瑞之降，以应有德。方今政化多
僻，何以致兹？《易》曰‘鼎象三公’，岂公卿奉职得其理耶？
太常其以礿祭之日，陈鼎于庙，以备器用，赐三公帛
五十疋，九卿二千石半之’。”

永平九年四月甲辰，诏郡国以公田赐贫民各有差。
永平十年夏四月戊子，诏曰：“昔岁五谷登衍，今兹蚕
麦善收，其大赦天下，方盛夏长养之时，荡涤宿恶，以
报农功，百姓勉务桑稼，以备灾害。吏敬厥职，毋令愆
堕。”

永平十二年夏四月，遣将作谒者王吴修汴渠。十三
年夏四月，汴渠成。辛巳，行幸荥阳，巡行河渠。乙酉，诏
曰：“自汴渠决败，六十馀岁，今既筑堤理渠，绝水立门，
河汴分流，复其旧迹。陶丘之北，渐就壤坟，故荐嘉玉
洁牲，以礼河神。东过洛汭，叹禹之绩。今五土之宜，反
其正色。滨渠下田，赋与贫民，无令豪右得固其利。”
《章帝本纪》：“建初二年夏四月癸巳，诏齐相省冰纨方
空縠，吹纶絮。”

《魏志文帝本纪》黄初五年：“夏四月，立太学，制《五经》课
试之法，置《春秋》《穀梁》博士。”

《晋书·礼志》：“魏太和元年四月，洛邑初营宗庙，掘地得
玉玺，方一寸九分，其文曰：‘天子羡思慈亲’。明帝为之
改容，以太牢告庙。”

《武帝本纪》：泰始三年四月戊午，张掖太守焦胜上言，
“氐池县大柳谷口有元石一所，白画成文，实大晋之
休祥，图之以献。”诏以制币告于太庙，藏之天府。
《礼志》：武帝泰始七年四月，帝将亲祠，车驾夕牲，而仪
注还不拜。诏问其故，博士奏“历代相承如此。帝曰：‘非
致敬宗庙之礼也’。”于是实拜而还，遂以为制，夕牲必
躬临拜。

《武帝本纪》：“太康元年夏四月，白麟见于顿丘。”

《拾遗记》：张华为九酝酒，以三薇渍麹蘗，蘪出西羌，麹
出北方，北方有指星麦，四月火星出，麦熟而获之。糵
用水渍麦，三夕而生萌芽，以平旦鸡鸣时而用之，俗
人呼为“鸡鸣麦”，以之酿酒，醇美。

《幸蜀记》：“咸康元年四月游浣花，龙舟彩舫，十里绵亘，
自浣花潭至万里桥，游人士女，珠翠夹岸，日正午，暴
风起，须臾电雷冥晦，有白鱼自江心跃起，变为蛟形，
腾空而起，是日溺者数千人。衍惧，即时还宫。”

《洛阳伽蓝记》：“昭仪尼寺有一佛二菩萨，塑工精绝。四
月七日，常出诣景明，景明三像恒出迎之。”

《后燕录》：“长乐元年夏四月甲午，有异雀素身绿首，集
于端门，栖翔东园，二旬而去。”

《南史宋文帝本纪》：元嘉二十四年四月，河、济俱清。
《宋书刘敬宣传》：“敬宣八岁丧母，昼夜号泣，中表异之。
辅国将军桓序镇芜湖，父牢之参序军事。四月八日，
敬宣见众人灌佛，乃下头上金镜以为母灌，因悲泣
不自胜。序叹息谓牢之曰：‘卿此儿既为家之孝子，必
为国之忠臣’。”

《世说》：“范甯作豫章，八日请佛，有板，众僧疑，或欲作答。
有小沙弥在坐，末曰：‘世尊默然，则为许可’。”众从其义。
佛国记法显到于阗国，其国中十四大僧伽蓝，不数
小者。从四月一日城里便洒扫道路，庄严巷陌。其城
门上张大帏幕，事事严饰，王及夫人采女皆住其中。
瞿摩帝僧是大乘学，王所敬礼，最先行像。像入城时，
门楼上夫人釆女遥散众花纷纷而下。至十四日行
像讫。王及夫人乃还宫。

《南史齐高帝本纪》：“益州有山，古老相传曰：‘齐后山昇
明三年四月二十三日，有沙门元畅者，于此山立精
舍，其日上登尊位’。”

昇明三年四月二十四日，荥阳郡人尹千于嵩山东
南隅见天雨石，坠地石开，有玉玺在其中。玺方三寸，
文曰：“戊丁之人与道俱，肃然入草应天符，扫平河洛
清魏都。”又曰：“皇帝运兴。”千奉玺诣雍州刺史萧赤斧，
《赤斧》以献。

《资治通鉴》：梁天监元年夏四月癸酉，诏“公车府谤木
肺石旁各置一函。若肉食莫言，欲有横议，投谤木函。
若有功劳才器，冤沈莫达者，投肺石函。”

《梁书海南传》：千陀利国在南海洲上。天监元年，其王
瞿昙修跋陀罗以四月八日梦见一僧谓之曰：“中国
今有圣主，十年之后，佛法大兴。汝若遣使贡奉敬礼，
则土地丰乐，商旅百倍。我当与汝往观之。”乃于梦中
至中国，拜觐天子，既觉，心异之。陀罗本工画，乃写梦中所见高祖容质，饰以丹青，仍遣使并画工，奉表献
《玉盘》等物。使人既至，模写高祖形以还其国比本画
则符同焉。因盛以宝函，日加礼敬。

《高僧传》：释元高，小名灵育，母寇氏梦见胡僧持伞者
花满坐，便即怀胎。至四月八日生，异香及光明照壁，
迄旦乃散，因名曰“灵育。”

靡歌利头四月八日浴佛，以都梁香为青色水，郁金
香为赤色水、丘隆香为白色水、附子香为黄色水、安
息香为黑色水，以灌佛顶。

《陈书高祖本纪》，永定二年“四月戊辰，重云殿东鸱尾
有紫烟属天。”

《南史陈宣帝本纪》，太建七年“四月壬子，郢州献瑞钟
六。”

《陈书宣帝本纪》：太建八年：“四月甲寅，诏曰：元戎凯旋，
群师振旅，旌功策赏，宜有飨宴。今月十七日，可幸乐
游苑，设丝竹之乐，大会文武。”

《魏书释老志》：“世祖即位，每引高德沙门，与共谈论。于
四月八日，舆诸佛像，行于广衢，帝亲御门楼，临观散
花，以致礼敬。”

《礼志》：“神麚二年，帝将征蠕蠕，省郊祀仪。四月以小驾
祭天神毕，帝遂亲戎。大捷而还。归格于祖祢，遍告群
神。”

《灵征志》：高宗和平三年四月，河内人张超于坏楼所
城北故佛图处获玉印以献。印方二寸，其文曰：“富乐
日昌，永保无疆，福禄日臻，长享万年。”玉色光润，模制
精巧，百寮咸曰：“神明所授，非人为也。”诏天下大酺三
日。

《孝文帝本纪》：太和十六年“四月甲寅，幸皇宗学，亲问
博士经义。”

太和十九年四月庚申行幸鲁城亲祠孔子庙辛酉
诏拜孔氏四人颜氏二人为官。又诏“选诸孔宗子一
人封崇圣侯邑一百户以奉孔子之祀。”又诏“兖州为
孔子起园柏修饰坟垄更建碑铭褒扬圣德。”

《洛阳伽蓝记》：“景明寺，宣武皇帝景明年中立。至正光
中，太后始造七级浮图一所，去地百仞。时世好崇福，
四月七日，京师诸像皆来此寺。尚书祠曹录像凡有
一千馀躯。至八日，以次入宣阳门，向阊阖宫前，受皇
帝散花。于时金花映日，宝盖浮云，幡幢若林，香烟似
雾，梵乐法音，聒动天地，百戏腾骧，所在骈比。名僧德”
众，负锡为群。信徒法侣，持花成薮。车骑填咽，繁衍相
倾。

四月八日，京师士女多至河间寺，观其殿庑绮丽，无
不叹息，以为蓬莱仙室，亦不是过。入其后园，见朱荷
出池，绿萍浮水，飞梁跨树，层阁出云，咸皆唧唧。
长秋寺中有三层浮图一所，金盘灵刹，耀诸城内。作
六牙白象负释迦，在虚空中，庄严佛事，悉用金玉。四
月四日，此像常出，辟邪师子导引其前，吞刀吐火，腾
骧一面彩幢上索。诡谲不常。奇伎异服。冠于都市。像
停之处观者如堵。

《北齐书杜弼传》：“武定六年四月八日，魏帝集名僧于
显阳殿讲说佛理，弼与吏部尚书杨愔、中书令邢卲、
秘书监魏收等并侍法筵，敕弼升师子座，当众敷演。
昭元都僧达及僧道顺并缁林之英，问难蜂至，往复
数十番，莫有能屈。帝曰：‘此贤若生孔门，则何如也’？”
《周书于谨传》，“保定三年四月，诏以谨为三老，赐延年
杖。”

《荆楚岁时记》：“荆楚以四月八日，诸寺各设会，香汤浴
佛，共作龙华会，以为弥勒下生之征也。”

四月八日，长沙寺阁下有《九子母神》。是日，巿肆之人
无子者，供养薄饼以乞子，往往有验。

《隋书食货志》：“大象三年四月，诏四面诸关，各付百钱
为样。从关外来，勘样相似，然后得过，样不同者，即坏
以为铜，入官。”

《文帝本纪》：“开皇七年四月癸亥，颁青龙符于东方总
管、刺史，西方以驺虞，南方以朱雀，北方以元武。”
《续高僧传》：“释宝岩，幽州人，仁寿下敕，召送舍利于本
州弘业寺。四月三日夜，放大光明，照天地，有目皆见。”
古镜记：“汾阴侯生，天下奇士也。王度常以师礼事之，
临终赠以古镜。大业八年四月一日，太阳亏度时，在
台引”镜出，镜亦无色。俄而光彩出，日亦渐明。比及日
复，镜亦精朗如故。

《续文献通考》：“隋朱昌宁，永城人，有孝行。母病思瓜，时
方四月，瓜未熟，昌宁号哭于瓜田中，一夕瓜尽熟，母
食之即差。”

《辉县志》：“卫源庙在苏门山麓百门泉上，泉乃卫河之
源。庙创于隋，以祀泉神，称灵源公。每岁四月八日郡
守致祭。”

《唐书高祖本纪》：“武德三年四月丙申，祠华山。”

《唐会要》：武德六年四月十四日，幸龙潜旧宅，改为通
义宫，置酒高会。诏曰：“爰择良辰，言遵邑里，礼同过沛，
事等归谯。故老咸臻，族姻斯会。肃恭荐享，感庆兼集武德七年四月丙午，宴王公亲属于文明殿，见安平
王太妃，以尊属从家人礼，降阶再拜。酒小阑，徙坐翠
华殿。帝赋诗，王公递上寿，赐帛各有差。

武德九年四月二十三日。甘露降于中华殿之桐木。
泫如冰雪，以示群臣。

贞观二年四月三日，尚书左丞戴胄上言曰：“隋开皇
之制，天下输粟，谓之社仓，及大业中，取充官费。今请
自王公以下，计垦田秋熟所在为义仓，岁凶以给民。”
太宗善之。乃诏亩税二升，粟麦秔稻随地所宜。宽乡
敛，以所种狭乡，据《青苗簿》而督之，耗十四者免其半，
耗十七者皆免之。商贾无田者，以其户为九等，出粟
自五石至五斗为差，下户不取焉。岁不登以赈民，或
贷为种子，至秋而偿。

魏徵《醴泉铭序》：“贞观六年孟夏，皇帝避暑九成宫。四
月甲申朔，旬有六日，上及中宫，历览台观，闲步西城，
俯察厥土，微觉有润，因而以杖导之，有泉，随而涌出，
乃承以石槛，引为一渠。其清若镜，味甘如醴。”

《唐会要》：“贞观十四年四月二十二日，太宗自为真草
书屏风，以示群臣，笔力遒劲，为一时之绝。”

太宗以《阴阳书》近代讹伪，穿凿拘忌亦多，命太常博
士吕才及阴阳学者十馀人共加刊正，削其浅俗，存
其可用者。贞观十五年四月十六日己酉，撰《阴阳书》
凡五十三卷，及旧书四十七卷，诏颁行之。才为叙，质
以经史，其穿凿拘忌者，才有驳议，曰：“《叙宅经》，《叙禄命》，
叙葬书”，识者以为确论。

贞观十六年四月二日，有雄雉飞集明德殿前。上问
褚遂良：“是何祥也？”遂良对曰：“昔秦文公时，有童子化
为雉，雌者鸣于陈仓，雄者鸣于南阳，童子言得雌者，
伯文公遂以为宝鸡祠。汉光武得雄，遂起南阳而有
四海。陛下旧封秦王，故雄雉见于秦地，所以彰表明
德也。”上大悦曰：“立身之道，不可无学。”

贞观二十一年四月九日，公卿上言，“请修太和宫，厥
地清凉，可以清暑。”诏从之。包山为苑，自栽木至设幄，
九日毕工。因改为翠微宫。

贞观二十四年四月，太宗御制《玉华宫铭》，令皇太子
以下并和。

显庆五年四月八日，“于东都苑内造八关凉宫。”
《唐高宗实录》：“麟德二年四月二十五日，讲武邙山之
阳，御北城楼观之。”

《唐会要》：乾封三年四月，将作大匠阎立德造九成宫
新殿成，移仗御之，谓侍臣曰：“朕性不宜热，所司频奏
请造此殿，既作之后，深惧人劳。今暑热，朕在屋下，尚
有流汗，匠人暴露，事亦可悯，所以不令精妙，意者祇
避炎暑尔。”长孙无忌曰：“圣心每以恤民为念，天德如
此，臣等不胜幸甚。”

《唐书高宗本纪》：“总章元年四月乙卯，赠颜回太子少
师，曾参太子少保。”

《唐会要》：“明皇初，临潞州，景龙元年四月二十七日，日
有抱戴。”

明皇初临潞州，景龙二年四月二十五日，厅事据案
假寐白鹤观，道士，见《赤龙在案》。

《唐诗纪事：景龙四年四月一日幸长宁公主庄。李乂
陪幸》诗：“紫禁乘宵动，青门访水嬉。贵游鳣序集，仙女
凤栖期。合宴簪绅满，承恩雨露滋。北辰还捧日，东馆
幸逢时。”

景龙四年四月六日，幸兴《庆池，观竞渡之戏》，其日过
窦希玠宅，学士赋诗。

《旧唐书中宗本纪》：“景龙四年四月乙未，幸隆庆池，结
彩为楼，宴侍臣，泛舟戏乐。”

《景龙文馆记》：“四年夏四月，上与侍臣于树中摘樱桃，
恣其食。未后，于葡萄园大陈宴集，奏宫乐，至暝，每人
赐朱樱两笼也。”

《唐会要》：景云二年四月，贺拔延嗣除凉州都督，充河
西节度。自此始有节度之号。

垂拱二年四月七日。撰《百僚新诫》及《兆人本业记》。颁
赐朝集使。

《通典》：“天后万岁通天元年四月三日，铸九鼎成，置于
明堂之庭。”

开元二年四月敕。“在京有诉冤者。并于尚书省陈牒。
所司为理。若稽延致有屈滞者。委左右丞及御史台
访察闻奏。”

《唐会要》：“开元九年四月甲戌，上亲策试应制举人于
含元殿。”

开元十一年四月二十六日庚申，崇饰《霍山祠庙》，秩
视诸侯。

《唐书元宗本纪》：“开元二十六年四月己亥，有司读时
令，降死罪，流以下原之。”

《实录》：开元二十八年四月庚辰，有慈乌巢紫宸之栱。
《唐会要》：天宝九载四月二十九日，制曰：“顷者每祀黄
帝，乃就南郊，礼亦非便。宜于皇城内西南坤地改置
黄帝坛，朕当亲祀，以昭诚敬天宝十载四月二十一日，兴庆宫造交泰殿成。
乾元元年四月，诏京官九品以上上封事。

《通典》：乾元二年四月，“两省谏官十日一上封事，直论
得失，无假文言，冀成殿最，用存沮劝。”

《唐会要》：乾元二年四月六日，敕“御史弹事，仍服豸冠。”
旧制，大事则豸冠，衣朱衣𫄸裳，白纱中单以弹之，小
事则常服而已。

《杜阳杂编》：“上崇奉释氏，每春百品香和银粉以涂佛
室。遇新罗国献万佛山，可高一丈，因置山于佛室，山
雕沉檀珠玉成之。其佛之形，大者或逾寸，小者七八
分。其佛之首，有如黍米者，有如半菽者，其眉目口耳
螺髻毫相，无不悉具。上因置九光扇于岩𪩘间。四月
八日，召两众僧徒入内道场，礼万佛山。是时观者叹”
非人工，及睹九色光于殿中，咸谓佛光即九光扇也。
《资治通鉴》：唐德宗建中元年夏四月癸丑，上生日，四
方贡献皆不受。〈注〉上生于天宝元年四月十九日。不
置节名。

《旧唐书德宗本纪》，兴元元年四月辛丑朔，时将士未
给春衣，上犹夹服。汉中早热，左右请御暑服。上曰：“将
士未易冬服，独御春衫可乎？”俄而贡物继至，先给诸
军而始御之。

《唐会要》：金吾卫贞元三年敕：“四月一日已后，五更二
点，放鼓契。”

“贞元十三年四月，幸兴庆宫龙堂祷雨，有一白鸬鹚
浮沉水际，群类翼从，左右以为龙之变化，既而大雨。”
《续文献通考》：“吕喦字洞宾，蒲州永乐县人。贞元十四
年四月十四日巳时，生异香满室，天乐浮空，有白鹤
飞入帐中，忽不见。”

韩愈《祭鳄鱼文》：“维元和十四年四月二十四日，潮州
刺史韩愈，使军事衙推秦济，以羊一猪一，投恶溪之
潭水，以与鳄鱼食而告之。”

《闻见后录》：唐穆宗元和十五年四月四日，河东节度
使裴度奏：“五台山佛光寺侧庆云现，若金仙乘狻。猊
领其徒千万，自巳至申乃灭。”

《唐会要》：“太和四年四月，有司贡新瓜，献兴庆宫。”
开成二年四月辛酉，建终南山祠宇。

《唐宣宗实录》：大中七年四月，日本国遣王子来朝，献
宝器音乐。帝曰：“近者黄河清，今又日本来朝，朕德薄，
何以堪之？”因赐百寮宴，陈百戏以礼之。

《唐会要》：“大中十年四月，侍郎知举郑颢进《诸家科目
记》十三卷，敕付翰林。自今放榜后，写及第姓名及所
试诗赋题进入，每岁编次。”

四月十祭，自“祀赤帝”至“雩祀圜丘。”

《释苑宗规》：四月十五，僧家结夏。天下僧尼，此日就禅
刹挂搭，谓之结制。结制即结夏。夏乃长养之节，在外
行恐伤草木虫类，故九十日安居，至七月十五日散
去，为解夏，又谓解制。

《秦中岁时记》：“四月一日，内园进樱桃，荐寝庙讫，颁赐
各有差。”

《长安》四月已后，自堂厨至百司厨，通谓之“樱笋厨。”公
𫗧之盛，常日不同。

《野人闲话》：“蜀后主昶，每夏四月，有游花院游锦浦者，
歌乐掀天，珠翠填咽，贵门公子，华轩彩舫，游百花潭，
穷奢极丽。诸王功臣已下，皆置林亭，异果名花，其楼
台皆此类也。”

《五代史唐刘延朗传》：初，废帝起于凤翔，有瞽者张濛
自言事太白山神，神魏崔浩也，使濛问于神，神传语
曰：“三珠并一珠，驴马没人驱。岁月甲庚午，中兴戊己
土。”后即位之日，岁次甲午，四月庚午朔。

《辽史道宗本纪》：清宁二年夏四月甲子，诏曰：“方夏长
养乌兽孳育之时，不得纵火于郊。”

《玉海》：“建隆二年，始置藏冰务而修其祭。常以四月命
官率太祝用币，以黑牡祭元冥之神，乃开冰以荐寝
庙。”

《宋史河渠志》：“洛水贯西京，多暴涨，漂坏桥梁。建隆二
年，留守向拱重修天津桥成，甃巨石为脚，高数丈，锐
其前以疏水势。石纵缝，以铁鼓络之，其制甚固。四月，
其图来上，降诏褒美。”

《玉海》：“建隆四年四月二十四日丁亥，幸玉津园，阅诸
军骑射。”

《燕翼贻谋录》：“太祖皇帝以赵普专权，欲置副贰以防
察之，问陶谷以下丞相一等有何官，谷以参知政事、
参知机务对。乾德二年四月乙丑，以薛居正、吕馀庆
为参知政事，不押班，不知印，不升政事堂。”其后至道
元年四月，史制令升政事堂，知印、押班一同宰相。
《玉海》：“乾德四年四月辛亥，南蛮进铜鼓，以请内附。
开宝”九年，幸西京。四月庚子，有事南郊。先是，霖雨弥
旬，及己亥赴斋宫，云物澄霁，垂白之民相谓曰：“不图
今日睹太平。”天子仪卫

太平兴国三年四月二十六日庚辰，驾幸景风门，驻
辇观刈麦，移幸玉津园，张乐，饮群臣酒《宋史礼志》：太平兴国九年四月，幸金明池习水战。帝
御水殿，召近臣观之，谓宰相曰：“水战，南方之事也。今
其地已定，不复施用，时习之，示不忘战耳。”因幸讲武
台，阅诸军，都试军中之绝技者，递加赐赉。遂登琼林
苑楼，陈百戏，掷金钱，令乐人争之，极欢而罢。

雍熙二年四月二日，诏“辅臣、三司使、翰林、枢密直学
士、尚书省四品、两省五品以上、三馆学士宴于后苑”，
赏花钓鱼，张乐赐饮，命群臣赋诗习射。赏花曲宴自
此始。

雍熙四年四月，幸金明池观水嬉，赐从臣饮。帝曰：“雨
霁天凉，中外无事，宜勿惜醉。”因登苑中楼，尽欢而罢。
《玉海》：淳化元年四月辛亥，上亲草书飞白书红绫扇，
赐宰相、枢密使、翰林学士、尚书丞郎、两省给、舍以上
各一。

《燕翼贻谋录》：“民间诉水旱，旧无限制，欺罔官吏，无从
覆实。”太宗淳化二年，诏诉水旱，夏以四月三十日为
限日。

《玉海》：淳化五年四月朔，时雨霑足，近臣称贺。上谓宰
相：“膏泽雱霈，上天之贶也。”命以葡萄酒、建茶珍果赐
近臣，诏曰：“喜此甘泽，与卿同庆。”

至道元年四月二十九日乙巳，知通利军钱昭序表
献部内所产赤乌、白兔各一，表云：“乌禀阳精，兔昭阴
瑞，报火德繁昌之兆，示金方柔服之符。念兹希世之
珍，罕有同时而见，望宣付史馆。”从之。上谓侍臣曰：“乌
色正如渥丹，信火德之应也。”

景德元年四月癸酉，象州贡铜鼓，高一丈八寸，阔二
尺五寸，旁有四耳衔环，镂人骑花蛤，椎之有声。
景德三年，司天监言：“四月二日戊寅夜初更，见天星，
色黄，出库楼车骑官西，在氏三度，郑之分野，寿星之
次，后益润泽。”按《星经》，瑞星有四，其一曰周伯，色黄煌
煌然，所见之国大昌。又按《太乙占》云：“王者制礼作乐，
内外得宜，君上寿考，国祚大昌，则周伯星出，乞付史
馆。”从之。

《元符宫石刻》：宋仁宗母李氏，梦一羽衣之士，跣足从
空而下云：“来为汝子。”时上未有嗣，是夕召幸，有娠，明
年四月十四日生。仁宗幼年，每穿履袜，即亟令脱去，
长徒步，禁中皆呼为赤脚仙人。

《玉海》：大中祥符二年四月七日，种放以集贤院学士
归终南，宴饯龙图阁，赐七言诗，命学士即席赋诗作
序，令杜镐援引名臣归山故事，杜镐诵《北山移文》以
规放。

大中祥符三年四月丁巳，龙图待制陈彭年奉诏纂
历代帝王集，凡《正统》十五卷，《闰位》十卷，上作序，赐名
《宸章集》，诏褒彭年。

大中祥符五年四月甲辰，瑞圣园槐杏连理，绘图以
示辅臣。

《本草纲目》：“石面不常生，亦瑞物也。宋真宗大中祥符
五年四月，慈州民饥，乡宁县山生石脂如面，可作饼
饵。”

《宋史礼志》：天禧初，诏以大中祥符元年四月一日天
书再降，内中功德阁为“天祯节”，一如“天贶节。”寻以仁
宗嫌名，改为“天祺节。”

苏轼《乞开西湖状》：“天禧中，王钦若奏以西湖为放生
池，禁捕鱼鸟，为人主祈福。自是以来，每岁四月八日，
郡人数万会于湖上，所沽羽毛鳞介以百万数，皆西
北向稽首，仰祝千万岁寿。”

《西湖志馀》：宋时杭人，四月八日放鸽，为太守祈寿。苏
轼《怀钱塘》诗云：“去年柳絮飞时节，记得金笼放雪衣。”
《宋史仁宗本纪》：仁宗大中祥符三年四月十四日生。
乾兴元年，以生日为乾元节。

《玉海》：“天圣五年四月辛卯，赐进士王尧臣等闻喜宴
于琼林苑，中使赐御诗，又人赐御书《中庸》篇各一轴。
自后遂以为常。”

天圣八年四月三日乙酉，幸琼林苑，赐从官射射于
苑亭，遂燕从臣。是日，日旁有五色云。

天圣九年四月二十九日乙巳，上御承明殿阅大乐，
赐乐工钱帛有差。先是，太常寺以景德中尝躬案《大
乐》，其后颇多增制，故请临观焉。

麟台故事，天圣末国史成，始于修史院续纂《会要》。明
道二年，命参知政事宋绶看详修纂。至庆历四年四
月，监修国史章得象上新修《国朝会要》一百五十卷。
《玉海》：景祐二年四月八日己未，宗正丞赵良规言：“《月
令》：一岁之间，八荐新物。《周颂》潜‘冬荐鱼，春献鲔’。是其
乐章存者。”《通礼》著宗庙荐新凡五十馀品。诏礼官议
曰：“本朝惟荐冰著常祀，《吕纪》简而近薄，《唐令》杂而不
经。”于是更定四时所荐凡二十八物，卜日荐献，一以
开宝礼。

庆历四年四月壬子二十一日，判监王拱辰、田况、王
洙、余靖等言：“首善当自京师。汉太学二百四十房，千
八百馀室，生徒三万人；唐学舍亦千二百间。今取才
养士之法盛矣，而国子监才二百楹，制度狭小，不足以容学者。请以锡庆院为太学，葺讲殿及更衣殿，备
乘舆临幸。”从之。

皇祐二年四月朔，幸金明池，司天言“云色黄，其形轮
囷。”此圣孝感天之应。

至和二年四月四日壬辰，幸琼林苑宴射，上中的者
十四。已而阅骑士射《柳枝》。

治平四年四月壬申，神宗出诸州贡物名件，自漳州
山姜花至同州榅桲，凡四十三州七十种。手诏曰：“四
方入贡，虽云古礼，考之《禹制》，未有若兹之繁。今一郡
岁有三四面至者，自今其悉罢之。”

《宋史神宗本纪》，“庆历八年四月戊寅，生于濮王宫，祥
光照室，群鼠吐五色气成云。”治平四年以四月十日
为同天节。

《礼志》：神宗以熙宁元年四月十日为同天节，以宅忧
罢上寿，惟拜表称贺。明年，亲王、枢密使、管军、驸马、诸
司使副诣垂拱殿，宰臣、百官、大国使诣紫宸殿上寿，
命坐，赐酒三行，不举乐。明年，以大旱罢同天节上寿，
群臣赴东上阁门表贺。中书门下言：“同天节上寿班，
自今枢密使副、宣徽三司使、殿前马步军副都指挥”
使以上共作一班，进酒一盏。亲王、宗室、使相至观察、
驸马、管军观察使以上，皆赴紫宸殿，依本班序立上
寿，更不赴垂拱殿。盖以管军观察使以上及亲王、驸
马并于垂拱殿，以官序高下各班进。酒毕而日晏，外
朝有班者仍诣紫宸殿。议者以为近渎，改焉。而诏“袒
免以上宗妇，听班贺于禁中。”

《神宗本纪》：熙宁六年四月“乙亥，置律学。”

《梦溪笔谈》：熙宁六年，有司上言，日当蚀。四月朔，上为
彻膳，避正殿，一夕微雨，明日不见日蚀，百官入贺，是
日有皇子之庆。蔡子正为枢密副使，献诗一首，前四
句曰：“昨夜薰风入舜韶，君王未御正衙朝。阳辉已得
前星助，阴沴潜随夜雨消。”其叙四月一日避殿皇子
庆诞云“阴不见日蚀”，四句尽之。当时无能过之者。
《玉海》：“元丰二年四月癸卯，太皇太后幸金明池，上扶
太皇太后登辇，又豫为百宝酒船，于是持以上寿。”
《宋史神宗本纪》：“元丰二年夏四月，南康军甘露降，眉
州生瑞竹。”

《玉海》：“元丰七年四月十七日，景灵宫言芝草六生于
天元殿景灵门中。壬辰，朝献，至天元殿观芝草。”
《括异志》：“金山忠烈王汉博陆侯，姓霍氏。吴孙权时，一
日致疾，黄门小竖附语曰：‘国主封界华亭谷极西南，
有金山咸塘湖，为民害，民将鱼鳖食之，非人力能防。
金山故海盐县一旦陷没为湖，无大神护也。臣汉之
功臣霍某也，部党有力能镇之，可立庙于山’。”吴王乃
立庙。建炎间，建行宫于当湖，赐名显应尤著，乡民祈
祷辄应，部下钱侯尤为灵著。王以四月十八诞辰，浙
之东西，商贾舟楫朝献踵至，自四月至中旬末，一市
为之鼎沸。闻有设祭于松柏间，祀其先亡，恸哭而反，
谓之小岳庙。庙中铁铸四圣，由海而来，至今见存。
《宋史哲宗本纪》，元祐元年四月，诏“遇科举，令升朝官
各举经明行修之士一人，俟豋第日与升甲”

《玉海》：“元祐三年四月己卯，诏诸路及州各具图开析
建立沿革，城壁、吏员、户口、贡赋、山用、地里，上职方。”〈又〉
苏轼草《三制对》，小殿撤金莲烛，送归院。

《石林燕语续法帖跋》：“元祐五年四月十三日，秘书省
以秘阁所藏墨迹未经太宗朝纂刻者，刊于石。有旨
从之。”

《宋史律历志》：“元祐七年四月，诏尚书左丞苏颂撰浑
天仪象铭。”

《玉海》：大观四年四月二十八日，议礼局言：“《开元礼》享
先蚕币以黑，请从黑”，以合至阴之义。

政和元年四月二十一日，于坛侧度地筑公桑蚕室，
其亲蚕殿名曰“无斁。”

《燕翼贻谋录》：“政和六年四月，奉御笔：‘集贤殿旧无此
名，秘书省殿以右文殿为名，可改为右文殿修撰’。”
《玉海》：政和八年四月二十九日，工部员外郎滕康请
秘阁四部书以秘书郎掌之，列史馆于左，以法东观。
从之。

《宋史礼志》：“靖康元年四月十三日，太宰徐处仁等表，
请为乾龙节。至日皇帝帅百官诣龙德宫上寿毕，即
本宫赐侍从官以上宴。”

《东京梦华录》：“自三月一日开金明池、琼林苑，至四月
八日闭池，虽大风雨，亦有游人，路无虚日。”

四月八日佛生日，十大禅院各有浴佛斋会，煎香药
糖水相遗，名曰“浴佛水。”迤逦时光昼永，气序清和。榴
花院落，时闻求友之莺；细柳亭轩，乍见引雏之燕。在
京七十二户诸正店，初卖煮酒，市井一新，唯州南清
风楼最宜夏饮。初尝青杏，乍荐樱桃，时得佳宾，觥酬
交作。是月茄瓠初出上市东华门争先供进，一对可
直三五十千者。时果则御桃李子、金杏、林檎之类。
《玉海》：绍兴元年四月九日，赐侍读王绹、胡直儒、侍讲
胡交修御书扇。王绹曰：“霖雨思贤佐，丹青忆老臣。”直儒曰：“文物多师古，朝廷半老儒。”交修曰：“相门韦氏在，
经术汉臣须。”

绍兴元年四月十三日，诏“工部以省仓升、斗令文思
院校定，朌其式于诸州。”
绍兴二年，诏平江守臣访求图籍。四月，诏分《经》《史》《子》
《集》四库，分官日校。

绍兴二年四月二十四日，上曰：“朕闻祖宗时，禁中有
打麦殿。今于后圃令人引水灌畦种之，亦欲知稼穑
之艰。”

绍兴三年四月二十一日，刘岑“请诏求四方遗书”，从
之。

绍兴七年，尹焞给笔札，解《论语》以进，八年四月二十
日上之。

《宋史高宗本纪》：“绍兴十年四月丙午，访求亡逸历书
及精于星历者。癸亥，命部使者岁举廉吏一人。”
《玉海》：“绍兴十一年四月九日，赐侍读吴表臣、苏符新
茶。”

绍兴十四年四月六日，虔州言木柱内有“天下太平
年”五字，诏送史馆。十五年，作《瑞木成文曲》。

绍兴二十五年四月四日，制一石斛朌之，以革仓庾
之弊。

真德秀跋：“绍兴己丑之孟夏，盱江包敏道，遇予粤山
之麓。县尹宋侯闻其名，延致庠校，发挥《孟氏要旨》。是
日邑官洎学子会于堂上者，凡百数十人，闻君讲说，
莫不耸动，叹未尝有。学长吴千兕等，将以君讲义刻
于学，俾书其后。”

《汎舟录》：四月戊辰朔、乙亥，邑中迎社颇盛，云“周孝俟
生日也。”

《老学庵笔记》：四月十九日，成都谓之浣花遨头，宴于
杜子美草堂沧浪亭。倾城皆出，锦绣夹道。自开岁宴
游，至是而止，故最盛于他时。予客蜀数年，屡赴此集，
未尝不晴。蜀人云：“虽戴白之老，未尝见浣花日雨也。”
《续文献通考》：宋孝宗乾道三年，诏上竺若纳讲师于
四月八日选五十僧入内观堂，行金光明三昧，祈福
“邦家。”时上于选德殿制《观音赞》，赐上竺，刊于石。
《玉海》：淳熙四年四月五日，静江守张栻言：“州有唐帝
祠，去城二十里而近山，曰尧山。虞帝祠去城五里而
近山，曰虞山。臣巳新祠宇，请著祀典。”从之。

淳熙十二年四月二十六日，知潭州林栗进“《周易经
传集解》三十二卷，《系辞》上下二卷，《文言》《说卦序》杂本
文共为一卷，《河图》《洛书》《八卦九畴》《大衍总会图》《六十
四卦立成图》《大衍揲蓍解》共为一卷，总三十六册。”诏
付秘省，敕书奖谕。

《乾淳岁时记》：“四月八为佛诞日，诸寺院各有浴佛会。
僧尼辈竞以小盆贮铜像，浸以糖水，覆以花棚，铙钹
交迎，遍往邸第富室，以小杓浇灌，以求施利。是日西
湖作放生会，舟楫盛多，略如春时小舟，竞卖龟鱼螺
蚌放生。”

户部点检所十三酒库，例于四月初开煮，九月初开
清。先是，提领所呈样品尝，然后迎引至诸所隶官府
而散。每库各用疋布书库名，高品以长竿悬之，谓之
“布牌”；以木床铁擎为仙佛鬼神之类，驾空飞动，谓之
“台阁杂剧。”百戏诸艺之外，又为渔父习闲、竹马出猎、
《八仙》故事，及命妓家女使裹头花巾为酒家保，及有
花里、五熟、盆架、放生、笼养等各库，争为新好。库妓之
琤琤者，皆珠翠盛饰，销金红背，乘绣鞯，宝勒骏骑，各
有皂衣黄号，私身数对，诃导于前。罗扇衣笈，浮浪闲
客，随逐于后。少年狎客，往往簇饤持杯，争劝马首。金
钱彩段，霑及舆台。都人习以为常，不为怪笑。所经之
地，高楼邃阁，绣幕如云，累足骈肩，真所谓万人海也。
《宋史理宗本纪》：淳祐十一年夏四月戊戌，潭州民林
符三世孝行，一门义居。诏旌表其门。

《度宗本纪》，嘉熙四年四月九日，生于绍兴府荣邸。景
定五年，诏以生日为“干会节。”

《三朝野史》：四月八日谢太后寿崇节，九日度宗干会
节，贾似道令黄蜕致语，中一联云：“神母圣子万寿无
疆，亦万寿无疆，昨日今朝，一佛出世，又一佛出世。”
《研北杂志》：宋巩洛陵寝，岁以四月，科柏前期，遣官奏
告。

《莫州图经》：“郝姑祠在莫州莫。俗传郝姑得为水仙，每
至四月送刀鱼为信，至今四月多有刀鱼上来，乡人
每到四月祈祷。”

《图经》：黎州通望县，每岁孟夏，有白鹭鹚一只坠地。古
老传云，“众鸟避瘴，临去留一鹭祭山神。”

溪蛮丛笑富贵坊竞渡预以四月八日下船，聚饮江
岸，舟子各招他客，盛列饮馔，以相夸大，或独酌食前
方丈，群蛮环观如云，一年盛事，名《富贵坊》。

《金史太宗本纪》：“天会九年四月，诏新徙戍边户乏耕
牛者，给以官牛，别委官劝督田作。”

《礼志》：天德二年，命有司议荐新礼，依典礼合用时物，
令太常卿行礼。四月荐冰《孟铸传》：“泰和四年：自春至夏，诸郡少雨。铸奏：今岁愆
阳，已近五月，比至得雨，恐失播种之期。可依种麻菜
法，择地形稍下处，拨畦种谷，穿土作井，随宜灌溉。”上
从其言。区种法自此始。

《松雪斋集》：延祐五年四月二十七日，上御嘉禧殿，集
贤大学士臣邦宁、大司徒臣源进呈《农桑图》。上披览
再三，问作诗者何人？对曰：“翰林承旨臣赵孟𫖯。”“作图
者何人？”对曰：“诸色人匠提举臣杨叔谦。”上嘉赏久之，
人赐文绮一段、绢一匹。

《北平古今记》：“元英宗延祐七年四月，祭遁甲神于香
山。”

《岁华纪丽谱》：“四月十九日，浣花佑圣夫人诞日也。太
守出笮桥门，至梵安寺，谒夫人祠，就宴于寺之设厅。
既宴，登舟观诸军骑射，倡乐导前，溯流百花潭，观水
嬉竞渡，官舫民船，乘流上下，或幕帟水滨，以事游赏，
最为出郊之胜。”清献公记云：“往昔太守分遣使臣，以
酒均给游人，随所会之数，以为斗升之节。自公使限”
钱，兹例遂罢，以远民乐太平之盛，不可遽废，以孤其
心。乃以随行公使钱酿酒畀之，然不逮昔日矣。
《名胜志》：“观音山，在彭泽县北一里，元至正元年四月
八日，雪岩前六花集石壁间，现观音大士迹，因立佛
堂山中。”

《杨维桢集》：“乙酉四月二日，与蒋桂轩伯仲同泛震泽
大小雷，望洞庭之峰，吹笛饮酒，乘月而归。”

《真腊风土记》：“四月抛球。”

《续文献通考》：“洞庭庙在长沙府磊石山，洪武初，命有
司每岁四月八日致祭。”

《双槐岁抄》：“文渊阁芍药旧尝有花，自景泰增植后，未
尝一开。天顺改元，徐有贞、许彬、薛瑄、李贤同时入为
学士，居中一本遂开四花，其一久而不落。既而三人
皆去，惟贤独留。明年各萌芽，左二右三，中则甚多。而
彭时、吕原、林文、刘定之、李绍、倪谦、黄谏、钱溥相继同
升学士，凡八人。贤约开时共赏，夏四月盛开八花，遂”
设宴以赏之。贤赋诗十章，阁院官僚咸和汇成，曰《玉
堂赏花诗集》。

熙朝乐事：四月八日，俗传为释迦佛生辰，僧尼各建
龙华会，以盆坐铜佛，浸以糖水，覆以花亭，钹鼓迎往。
富家以小杓浇佛，提唱偈诵，布施财物。有《高峰和尚
偈》云：“呱声未绝便称尊，搅得三千海岳昏。恶水一年
浇一度，知他雪屈是酬恩。”

西吴枝乘，吴兴以四月为蚕月，家家闭户，官府勾摄
征收，及里闬往来相庆吊，皆罢不行，谓之蚕禁。是月
也，有鸟飞其声曰“著山看火”，湖州民谓之蚕鸟。又有
小虾，亦以蚕时出市民谓之蚕花，蚕熟则绝无矣。
《燕都游览志》：先是四月八日，梵寺食乌饭，朝廷赐群
臣食不落夹，盖缘元人语也。嘉靖十四年，帝以其名
不“雅驯”，乃赐百官于午门食“麦饼宴。”

《帝京景物略》：四月一日至十八日，倾城趋马驹桥，幡
乐之盛，一如岳庙碧霞元君诞也。立夏日启冰，赐文
武大臣。编氓得卖买手二铜盏叠之，其声磕磕，曰“冰
盏。”冰著湿乃消。畏阴雨，天以绵衣盖护，燠乃不消。八
日舍豆儿，曰“结缘”，十八日亦舍。先是拈豆念佛，一豆
佛号一声，有念豆至石者。至日熟豆，人遍舍之，其人
亦一念佛，啖一豆也。凡妇不见答于夫姑者，婢妾摈
于主及姥者，则自咎曰：“身前世不舍豆儿，不结得人
缘也。”是日要戒坛，游香山玉泉茶酒棚、妓棚，周山湾
涧曲间。初说戒者，先令僧了愿如是。今不说戒，百年
而年，则一了愿。是月榆初钱，面和糖蒸食之，曰榆钱
糕。

出左安门东行四十里，石桥五尺，曰“弘仁桥。”桥东碧
霞元君庙，岁四月十八日，传是元君诞辰，士女进香，
鸣金号众，四十里道相属也。

礼部仪制司有“优钵罗花焉，金莲花也。开必自四月
八日，至冬而实，如鬼莲蓬脱去其衣，中金色佛一尊
者”，核也。

《北京岁华记》：“四月十三日，上药王庙诸花盛发。白石
庄三里河、高梁桥外皆贵戚花场，好事者邀宾客游
之。”

《长安客话》：“芦沟桥西北为灰厂，出灰厂入山，两壁夹
径，径尽见山门。有高阁在山中央，可望浑河。阁后有
轩庋岩上折而右即戒坛。坛在殿内，甃石为之。中有
高座，为每年说戒之地。周围皆列戒神，四月八日，游
僧毕集听戒。”

《续文献通考》：“三仁庙在卫辉府，比干庙在卫辉府城
北，俱每岁四月四日有司祭祀。”

《昌平山水记》：“州西八里为昌平旧县，今居民不满百
家，而唐狄梁公祠香火特盛。岁四月朔赛会，二三百
里内人至者肩摩踵接。”

《名胜志》：“长宁县南金龟山上有波瀹殿，邑人于四月
八日取嘉鱼泉浴佛，故名波瀹也。”

《仙翁鹤草》，在单县城东北隅。相传仙翁以四月十四日诞来游，邑人包九成者于前一日积虔致祷，次早
果有白鹤四只从西南来，晡时方去。自是每仙翁诞
期，祠侧草荆上陡成鹤形，日高遂泯，至今尚然，人传
为“吕翁鹤草”云。

《宛署杂纪》：四月八日，燕京高梁桥碧霞元君庙，俗传
是日神降，倾城妇女往乞灵祈生子。西湖景玉泉、碧
云香山，游人相接。又傍近有地名“秋坡”，都中伎女竞
往逐焉，俗云“赶秋坡。